**Un cosuleț cu flori**

*M Horlaci*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Un cosuleț cu flori

E noapte peste satul învăluit de-o vrajă,

Copilul doarme dulce iar chipu-i luminat

De razele de lună care veghează-n strajă

Să-i fie somnul dulce și visul fermecat...

Cu trupu-i de lumină, un înger se ivește

Și noaptea liniștită s-a scurs într-un minut,

Cu zorii la fereastră, copilul se trezește,

Iar vraja fermecată ca-n fum a dispărut.

Și parcă, obosit, pe-o pernă capu-și lasă

Și-n inima ce-i bate el simte reci fiori

Când iată, deodată, zărește pe o masă

Țesut în fir de aur, un coșuleț cu flori.

Mirat de întâmplare, se-apropie cu-avânt

Să studieze-atent petalele gingașe

Și stă minute-n sir, de parcă pe pământ

Nu mai văzuse flori atâta de frumoase.

În jurul lui miroase a roze și a crini,

Odaia i se pare acuma o grădină

În care curg izvoare sub ramuri de măslini

Și îngerii coboară în haine de lumină.

Iar florile din coșul țesut în fir subțire

Își răspândesc parfumul divin, imaculat,

Dar ziua se grăbește și, iată-n asfințire

Copilul ațipește și totu-i fermecat.

Și-n vis același înger coboară pe o rază

Cu trupu-i de lumină, cu aripi ca de foc,

Și din înaltul zării el calea-i luminează

Ferindu-l de urgie, si-al patimilor joc.

C-o voce liniștită el îi șoptește dulce:

În visul tău, copile, eu vin adeseori,

Să știi că doar o dată din ceruri pot aduce

În fiecare casă un coșuleț cu flori.

Sunt florile iubirii: speranța și credința,

E dragostea de mamă și dragostea de cer,

E rodul care-n viață ți-aduce biruința

Și tot ce va rămâne când celelalte pier.

Și dacă vei rămâne supus în ascultare

A ta va fi grădina de dincolo de nori

Să povestești la oameni atunci când vei fi mare

De-un înger care vine c-un coșuleț de flori.

M Horlaci.